Ja, det kan I godt. I skal oprette et testamente, hvor I bestemmer, at den af jer, der lever længst, skal arve mest muligt efter den anden. På det tidspunkt vil den afdødes børn kun få tvangsarven efter deres mor eller far. Dermed får den længstlevende af jer 7/8 af jeres fælles formue, og den sidste 1/8 bliver delt mellem den først afdødes to børn. Samtidig skal I i testamentet bestemme, at arven skal fordeles ligeligt mellem jeres fire børn, når længst levende af jer dør. Det kan være med en bestemmelse om, at den arv, som den først afdødes børn har fået – altså 1/8 til deling – skal fratrækkes den arv, de modtager, når I begge er døde. Arver lige meget På den måde arver jeres fire børn lige meget, men to af børnene har fået en del af deres arv ved deres forælders død og får derfor tilsvarende mindre ved deres stedforælders bortgang. Et sådant testamente gøres normalt uigenkaldeligt for den længst levende i forhold til ægtefællens biologiske børn. En anden mulighed er at bede jeres børn om at give samtykke til, at den længstlevende ægtefælle kan sidde i uskiftet bo. På den måde skal arven efter den af jer, der dør først, ikke deles før den andens død. Da I har delingsformue, vil jeres formue blive ligeligt fordelt mellem børnene.